Správa o plnení modernizácie a rozvoja železničnej infraštruktúry
na roky 2007 - 2010

Úvod 

Vláda Slovenskej republiky schválila uznesením č. 1086/2007 zo dňa 19. 12. 2007 Program modernizácie a rozvoja  železničnej infraštruktúry na roky 2007 - 2010. V bode C.2. uvedeného uznesenia vlády uložila ministrovi dopravy, pôšt a telekomunikácií úlohu predkladať každoročne na rokovanie vlády „Správu o plnení modernizácie a rozvoja  železničnej infraštruktúry na roky 2007 - 2010“ (ďalej len „správa“).
Cieľom predloženej správy je vyhodnotiť postup prípravy a výstavby železničnej infraštruktúry v roku 2009. Rozvoj železničnej infraštruktúry bol prioritne zameraný na modernizáciu železničnej siete Slovenskej republiky, ktorá je súčasťou transeurópskej  dopravnej siete TEN-T, s cieľom dosiahnutia interoperability železníc, zvýšením traťovej rýchlosti, modernizáciou staníc a zastávok, budovaním mimoúrovňových križovaní železnice s pozemnými komunikáciami, sanáciou železničného spodku atď.
V roku 2009 boli použité na modernizáciu železničnej infraštruktúry finančné prostriedky v celkovej výške  156 098 974,20 Eur. Z toho z fondov EÚ bolo vyčerpaných 39 782 450,19 Eur, z prostriedkov na spolufinancovanie k fondom EÚ 12 175 085,45 Eur, z kapitálových transferov ŠR bolo na ostatné investičné akcie čerpaných 45 472 534,72 Eur, z  vlastných zdrojov ŽSR 21 214 453,44 Eur a  z úverov prevzatých ŽSR 37 454 450,42  Eur (viď príloha č.4 - prehľad čerpania finančných prostriedkov na ŽSR podľa jednotlivých zdrojov). Finančné prostriedky boli použité na modernizáciu koridorov, nástupíšť, podchodov, modernizáciu zabezpečovacích zariadení v železničných staniciach, implementáciu systému ETCS  na úseku Bratislava - Nové Mesto nad Váhom a prípravu projektovej dokumentácie pre stavby financované z fondov EÚ.
	Z pohľadu čerpania prostriedkov z fondov EÚ je program v súlade s vládou schválenými dokumentmi: Národným strategickým referenčným rámcom Slovenskej republiky na roky 2007 – 2013 a Operačným programom Doprava (ďalej len „OPD“). V OPD sú projekty modernizácie železničnej infraštruktúry financované z 3 prioritných osí, z ktorých je zabezpečovaná projektová príprava a stavebné práce:
•		Prioritná os 1 - Železničná infraštruktúra,
•		Prioritná os 3 - Infraštruktúra intermodálnej prepravy,
•		Prioritná os 4 - Infraštruktúra integrovaných dopravných systémov.
•	 
Projekty financované z fondov EÚ podporujú strategické zámery rozvoja ŽSR a oboch železničných spoločností, predovšetkým dosiahnutie interoperability a previazanosti subsystémov infraštruktúry a mobilného parku operátorov.

Vyhodnotenie plnenia programu v roku 2009

Modernizácia železničných tratí zaradených do siete TEN-T

1. Modernizácia trate Žilina - Krásno nad Kysucou 
Stavba predstavuje modernizáciu 18,9 km železničnej trate s celkovými investičnými nákladmi vo výške 158,840 mil. Eur. Rozhodnutím č. CCI 2008SK161PR001 zo dňa 28.8.2009 schválila EK veľký projekt KF a následne bola dňa 23.9.2009 medzi MDPT SR ako poskytovateľom a ŽSR ako prijímateľom uzatvorená Zmluva o poskytnutí nenávratného finančného príspevku. Celková výška nenávratného príspevku je 101 032 193,00 Eur, pričom príspevok z Kohézneho fondu predstavuje 85 877 364 Eur a  spolufinancovanie zo štátneho rozpočtu 15 154 829 Eur.
K 31.12.2009 bolo zmodernizovaných 9,2 kilometrov trate vrátane železničnej stanice Krásno nad Kysucou. Na uvedenom úseku bol zmodernizovaný železničný zvršok a spodok, trakčné vedenie, zabezpečovacie zariadenie, vybudované protihlukové steny, nástupiská, automatizovaný informačný systém a podchody pre cestujúcich vrátane zabezpečenia prístupu pre osoby s obmedzenou mobilitou a orientáciou. K 31.12.2009 bolo vyčerpaných spolu 41 826 823 Eur (35 552 799,52 Eur  Kohézny fond a 6 274 023,48 Eur spolufinancovanie ŠR). Ukončenie stavebných prác je plánované na jún 2011.

2.	Modernizácia trate Nové Mesto nad Váhom – Púchov
Modernizácia trate Nové Mesto nad Váhom – Púchov bola rozdelená  na 6 etáp :
Nové Mesto nad Váhom - Zlatovce – 1. a 2. etapa
Zlatovce – Trenčianska Teplá – 3. etapa
Trenčianska Teplá - Ilava – 4. etapa
Ilava - Beluša – 5. etapa
Beluša - Púchov – 6. etapa

2.1. úsek Nové Mesto nad Váhom – Zlatovce (1. a 2. Etapa)
Stavba predstavuje modernizáciu 17,7 km železničnej trate s celkovými investičnými nákladmi vo výške 301,369 mil. Eur. Stavebné práce boli začaté 29.9.2009. V súčasnosti prebieha proces schvaľovania žiadosti o nenávratný finančný príspevok (ďalej len „ŽoNFP“ ) a Zmluvy o poskytnutí nenávratného finančného príspevku na RO.
K 31.12.2009 boli na stavbe vykonané prípravné práce a bola začatá výstavba železničného tunela „Turecký vrch“. V roku 2009 neboli čerpané žiadne finančné zdroje. Ukončenie stavebných prác je plánované na máj 2013.

2.2. úsek Zlatovce – Trenčianska Teplá (3. etapa) 
Stavba predstavuje modernizáciu 11,952 km železničnej trate vrátane nového železničného mosta v Trenčíne a prestavby železničnej stanice Trenčín s celkovými investičnými nákladmi vo výške 327,507 mil. Eur. V súčasnosti prebieha proces posudzovania ŽoNFP na RO.           K 31.12.2009 bolo začaté verejné obstarávanie zhotoviteľa stavby. Ukončenie stavebných prác je plánované na január 2014.

2.3. úsek Trenčianska Teplá – Beluša (4. a 5. etapa) 
Stavba predstavuje modernizáciu 20,41 km železničnej trate vrátane železničných staníc Trenčianska Teplá, Dubnica, Ilava a Ladce s celkovými investičnými nákladmi vo výške 302,307 mil. Eur. V súčasnosti prebieha proces posudzovania ŽoNFP na RO. V roku 2009 neboli čerpané žiadne finančné zdroje.
K 31.12.2009 boli na stavbe vykonané prípravné práce. Ukončenie stavebných prác je plánované na máj 2014.

2.4. úsek Beluša - Púchov – (6. Etapa)
Stavba predstavuje modernizáciu 7,00 km železničnej trate vrátane železničných staníc Beluša a Púchov s celkovými investičnými nákladmi vo výške 110,868 mil. Eur. Realizácia stavby nie je krytá finančnými zdrojmi.

3. Zriaďovacia stanica Žilina – Teplička
Stavba predstavuje dobudovanie železničnej zriaďovacej stanice rozostavanej od roku 1976 a zahŕňa výstavbu vchodovej, smerovej a odchodovej skupiny vrátane napojenia na existujúcu tranzitnú skupinu a železničnú trať Žilina – Vrútky. Celkové investičné náklady stavby predstavujú 137,903 mil. Eur (51,622 Eur  Kohézny fond, 9,109 mil. Eur spolufinancovanie ŠR a 77,172 mil. Eur zdroje prijímateľa). V roku 2009 neboli čerpané žiadne finančné zdroje.
Stavba bola začatá 1. júla 2009 a v roku 2009 boli realizované prípravné práce (búranie pozemných objektov, odstraňovanie vegetácie), demontáž koľajiska a úprava železničného spodku. Ukončenie stavebných prác je plánované na október 2011. 

4. Železničná stanica Čierna nad Tisou, modernizácia ŠR a NR
Rozsah modernizácie železničnej stanice normálneho a širokého rozchodu bol stanovený v štúdii „Modernizácia železničného uzla Čierna nad Tisou - analýza“ vypracovanej v r. 2008, ktorá obsahuje modernizáciu železničného zvršku a spodku, trakčného vedenia a zabezpečovacieho zariadenia železničnej stanice Čierna nad Tisou vrátane priľahlej žst. Príbeník a Terminálu kombinovanej dopravy Dobrá.
V roku 2009 bola ukončená verejná súťaž na zhotoviteľa projektovej dokumentácie stavby a v priebehu roku 2010 a 2011 bude vypracovaná dokumentácia pre prvú etapu stavby.
Prvá etapa stavby s investičnými nákladmi vo výške 53,110 mil. Eur bude financovaná z Kohézneho fondu OPD. Začiatok stavebných prác je plánovaný na marec 2011 s plánovaným ukončením realizácie prác v roku 2012.

5. Projektová dokumentácia „Modernizácia trate Liptovský Mikuláš – Košice“
Do konca roku 2008 boli výdavky na vypracovanie projektovej dokumentácie (ďalej „PD“) a vydanie územného rozhodnutia financované zo štrukturálnych fondov (OPZI) v rámci skráteného programového obdobia 2004 - 2006. Projektová dokumentácia bola rozdelená na  4 úseky, pre ktoré boli na základe verejnej súťaže v roku 2006 vybraní zhotovitelia.

5.1 úsek Liptovský Mikuláš – Poprad
V rámci programového obdobia 2007 – 2013 bude financovaná projektová dokumentácia stupňa DSP, DRS, DVZ a súvisiaca inžinierska činnosť. V roku 2009 začala príprava projektovej dokumentácie pre stavebné povolenie. Služby sú financované na základe Zmluvy o poskytnutí nenávratného finančného príspevku uzatvorenej medzi MDPT SR a ŽSR        dňa 21.10.2009. Celková výška nenávratného príspevku predstavuje 25,190 mil. Eur (21,411 mil. Eur Kohézny fond a 3,778 mil. Eur spolufinancovanie ŠR).
K 31.12.2009 boli vykonané projekčné práce v celkovom finančnom objeme 757,7 tisíc Eur (z toho z Kohézneho fondu vo výške 644,1 tis. Eur a spolufinancovanie zo ŠR vo výške 113,6 tis. Eur). Projekčné práce by mali byť ukončené do konca roku 2013.

5.2 úsek Poprad - Krompachy 
Náklady na vypracovanie DSP, DRS, DVZ a IČ predstavujú na základe verejnej súťaže 15,668 mil. Eur. V roku 2009 z dôvodu neschválenia ŽoNFP pre financovanie projektu neboli vykonávané žiadne projektové práce. Projekčné práce by mali byť ukončené do konca roku 2013.

5.3 Krompachy – Kysak 
Náklady na vypracovanie DSP, DRS, DVZ a IČ predstavujú na základe verejnej súťaže 8,852 mil. Eur. V roku 2009 z dôvodu neschválenia ŽoNFP pre financovanie projektu neboli vykonávané žiadne projektové práce. Projekčné práce by mali byť ukončené do konca roku 2013.
5.4 úsek Kysak - Košice. 
Projekt zahŕňa úpravu spracovanej dokumentácie pre stavebné povolenie a dokumentáciu stupňa DVZ a DRS. Plánované náklady na vypracovanie dokumentácie predstavujú         2,120 mil. Eur. V roku 2009 z dôvodu neschválenia ŽoNFP pre financovanie projektu neboli vykonávané žiadne projektové práce. Projekčné práce by mali byť ukončené do konca roku 2012.

6. Modernizácia železničnej trate Púchov – Žilina

	6.1 úsek Púchov – Považská Teplá, (I. etapa)
Stavba predstavuje modernizáciu 15,8 km železničnej trate vrátane železničnej stanice Považská Bystrica s celkovými investičnými nákladmi vo výške 309,367 mil. Eur. V súčasnosti sa pripravuje projektová dokumentácia stavby z fondu TEN-T a kapitálových transferov ŠR, ktorá má byť ukončená v septembri 2011. Realizácia stavby nie je krytá finančnými zdrojmi.

	6.2 úsek Považská Teplá - Žilina, (II. etapa)
Stavba predstavuje modernizáciu 22,7 km železničnej trate vrátane železničnej stanice Bytča a Dolný Hričov  s celkovými investičnými nákladmi vo výške 222,067 mil. Eur. V súčasnosti sa pripravuje projektová dokumentácia stavby z fondu TEN-T a kapitálových transferov ŠR, ktorá má byť ukončená v septembri 2011. Realizácia stavby nie je krytá finančnými zdrojmi.

7. Modernizácia trate IV. koridoru, úsek  št. hr. SR/ČR - Kúty;
Stavba predstavuje modernizáciu železničnej trate na úseku št. hranica s Českou republikou – Kúty vrátane nového hraničného železničného mosta cez rieku Moravu (spoločná stavba s ČR) v dĺžke 6,9 km s celkovými investičnými nákladmi vo výške 81,657 mil. Eur. V súčasnosti sa pripravuje PD. Realizácia stavby nie je krytá finančnými zdrojmi.

8. Elektrifikácia trate Marchegg - Devínska Nová Ves (prioritný projekt TEN-T č. 17) 
Stavba predstavuje elektrifikáciu 3,6 km železničnej trate po štátnu hranicu s Rakúskou republikou s celkovými investičnými nákladmi vo výške 3,950 mil. Eur. Na základe uzatvorených dohôd medzi ministerstvami dopravy SR a Rakúska bude elektrifikácia uskutočnená v roku 2014.

Výstavba infraštruktúry intermodálnej prepravy

V roku 2009 začala, na základe výsledkov štúdie hodnotiacej potenciál intermodálnej prepravy na Slovensku, príprava projektovej dokumentácie pre výstavbu štyroch terminálov podľa „Žltej knihy „FIDIC“ – naprojektuj a postav“.

9. Verejný terminál intermodálnej prepravy (ďalej len „TIP“) Žilina 
V roku 2009 bola začatá príprava projektovej dokumentácie stavby po stupeň dokumentácie pre vydanie územného rozhodnutia s celkovými nákladmi 458,99 tis. Eur. Financovanie projektovej prípravy stavby je zabezpečené na základe Zmluvy o poskytnutí nenávratného finančného príspevku, ktorá bola uzavretá medzi MDPT SR a ŽSR dňa 9.4.2009. Celková výška nenávratného finančného príspevku predstavuje 460,8 Eur (391,68 tis. Eur kohézny fond, 69,12 tis. Eur spolufinancovanie zo ŠR).
K 31.12.2009 boli vykonané projekčné práce v celkovom finančnom objeme 337,315 tis. Eur (z toho z Kohézneho fondu vo výške 286,718 tis. Eur a spolufinancovanie zo ŠR vo výške 50,597 tis. Eur). Spracovanie projektovej dokumentácie bude ukončené do 12.5.2010.

10. Verejný terminál TIP Leopoldov (Západné Slovensko) 
V roku 2009 bola začatá príprava projektovej dokumentácie stavby po stupeň dokumentácie pre vydanie územného rozhodnutia s celkovými nákladmi 407,936 tis. Eur. Financovanie projektovej prípravy stavby je zabezpečené na základe Zmluvy o poskytnutí nenávratného finančného príspevku, ktorá bola uzavretá medzi MDPT SR a ŽSR dňa 21.10.2009. Celková výška nenávratného finančného príspevku predstavuje 411,0 Eur (349,35 tis. Eur Kohézny fond, 61,65 tis. Eur spolufinancovanie zo ŠR). V roku 2009 neboli na projekt čerpané finančné prostriedky. Spracovanie projektovej dokumentácie bude ukončené v apríli 2011.

11. Verejný terminál TIP Bratislava 
V roku 2009 bola začatá príprava projektovej dokumentácie stavby po stupeň dokumentácie pre vydanie územného rozhodnutia s celkovými nákladmi 404,916 tis. Eur. Financovanie projektovej prípravy stavby je zabezpečené na základe Zmluvy o poskytnutí nenávratného finančného príspevku, ktorá bola uzavretá medzi MDPT SR a ŽSR dňa 21.10.2009. Celková výška nenávratného finančného príspevku predstavuje 407,0 Eur (345,95 tis. Eur Kohézny fond, 61,05 tis. Eur spolufinancovanie zo ŠR). V roku 2009 neboli na projekt čerpané finančné prostriedky. Spracovanie projektovej dokumentácie bude ukončené v októbri 2010.

12. Verejný terminál TIP Košice 
V roku 2009 bola začatá príprava projektovej dokumentácie stavby po stupeň dokumentácie pre vydanie územného rozhodnutia s celkovými nákladmi 410,0 tis. Eur. Financovanie projektovej prípravy stavby je zabezpečené na základe Zmluvy o poskytnutí nenávratného finančného príspevku, ktorá bola uzavretá medzi MDPT SR a ŽSR dňa 15.12.2009. Celková výška nenávratného finančného príspevku predstavuje 411,0 Eur (349,350 tis. Eur Kohézny fond, 61,65 tis. Eur spolufinancovanie zo ŠR). V roku 2009 neboli na projekt čerpané finančné prostriedky. Spracovanie projektovej dokumentácie bude ukončené v júni 2010.

13. Verejný terminál TIP Zvolen 
Na základe výsledkov štúdie potenciálu a rozhodnutia MDPT SR bola príprava projektu odložená a v roku 2009 neboli vykonané žiadne projekčné práce. 

14. Inteligentný dopravný systém riadenia TIP 
V roku 2009 bola spracovaná štúdia „Určenie štandardov pre IIDS pre sieť verejných terminálov intermodálnej prepravy“ z prostriedkov technickej asistencie vo výške 77,421 tis. EUR. Štúdia slúži ako podklad pre spracovanie súťažných podkladov pre obstaranie jednotného systému riadenia TID na Slovensku. Inteligentný systém pre riadenie terminálov by mal byť budovaný spolu s terminálmi a ukončený do konca roku 2012.

Infraštruktúra integrovaných dopravných systémov 

15. Projekt „Prepojenie železničných koridorov na území Bratislavy“
Projekt pozostáva z piatich častí:
Napojenie letiska MRŠ na železničnú trať žst. Bratislava Nové Mesto –  žst. Bratislava ÚNS
Trať žst. Bratislava Predmestie – žst. Bratislava filiálka – žst. Bratislava Petržalka 
Trať „Odbočka Vinohrady“ – žst. Bratislava predmestie – žst. Bratislava Nové Mesto – žst. Bratislava ÚNS (vrátane napojenia letiska MRŠ od žst. Bratislava Nové Mesto)
Zdvojkoľajnenie trate žst. Bratislava Petržalka – št. hranica Rakúska (Kittsee ) 
Zdvojkoľajnenie trate žst. Bratislava hlavná stanica – žst. Bratislava Nové Mesto 

Projektová príprava stavby je financovaná z fondu TEN-T a kapitálových transferov ŠR. V roku 2009 bol spracovaný stavebný zámer, boli vydané protokoly o vykonaní štátnej expertízy pre všetky stavby. K 31.12.2009 boli vydané územné rozhodnutia. V priebehu        r. 2010 bude ukončená projektová príprava častí projektu, ktoré by mali byť financované z OPD 2007 – 2013 (napojenie letiska MRŠ smerom od žst. Bratislava ÚNS, interoperabilita na úseku Bratislava východ – žst. Bratislava Nové Mesto – žst. Bratislava ÚNS a úsek žst. Bratislava predmestie – žst. Bratislava filiálka). 
Predpokladaný začiatok realizácie stavebných prác je jún 2011 a ukončenie stavebných prác je plánované do konca roku 2014.

16. IDS Košice
V roku 2009 boli začaté práce na technicko – ekonomickej štúdii  s celkovými nákladmi 161,098 tis. Eur. Financovanie štúdie je zabezpečené na základe Zmluvy o poskytnutí nenávratného finančného príspevku, ktorá bola uzavretá medzi MDPT SR a ŽSR                dňa 18.12.2008. Celková výška nenávratného finančného príspevku predstavuje 164,31 tis. Eur (139,66 tis. Eur Kohézny fond, 24,65 tis. Eur spolufinancovanie zo ŠR). 
K 31.12.2009 boli uhradené práce na štúdii v celkovom finančnom objeme 112,768 tis. Eur (z toho z Kohézneho fondu vo výške 95,853 tis. Eur a spolufinancovanie zo ŠR vo výške 16,915 tis. Eur). Štúdia bola ukončená 4.9.2009. 
V roku 2010 budú začaté práce na projektovej dokumentácii stavby s predpokladaným termínom ukončením projektu do konca roku 2014.

17. Technicko-ekonomická štúdia IDS na území Bratislavy
V roku 2009 boli začaté práce na technicko – ekonomickej štúdii s celkovými nákladmi 125,600 tis. Eur. Financovanie štúdie je zabezpečené na základe Zmluvy o poskytnutí nenávratného finančného príspevku, ktorá bola uzavretá medzi MDPT SR a ŽSR dňa 19.12.2008. Celková výška nenávratného finančného príspevku predstavuje 126,136 tis. Eur (107,216 tis. Eur Kohézny fond, 18,920 tis. Eur spolufinancovanie zo ŠR). V roku 2009 neboli na projekt čerpané finančné prostriedky. 
Štúdia bude ukončená do konca apríla 2010.

18. Trať Bosákova - Janíkov Dvor (Technicko-ekonomická štúdia: koľajová trať na území mestskej časti Bratislava  Petržalka)
V roku 2009 boli začaté práce na technicko – ekonomickej štúdii  s celkovými nákladmi 121,500 tis. Eur. Financovanie štúdie je zabezpečené na základe Zmluvy o poskytnutí nenávratného finančného príspevku, ktorá bola uzavretá medzi MDPT SR a ŽSR dňa 19.12.2008. Celková výška nenávratného finančného príspevku predstavuje 126,136 tis. Eur (107,216 tis. Eur Kohézny fond, 18,920 tis. Eur spolufinancovanie zo ŠR).
K 31.12.2009 boli uhradené práce na štúdii v celkovom finančnom objeme 119,830 tis. Eur (z toho z Kohézneho fondu vo výške 101,855 tis. Eur a spolufinancovanie zo ŠR vo výške 17,975 tis. Eur). Štúdia bola v roku 2009 ukončená.
Na základe zmluvy medzi MDPT SR a ŽSR a magistrátom mesta Bratislavy, projektovú prípravu stavby zabezpečí v roku 2010 mesto Bratislava s predpokladaným termínom ukončením projektu do konca roku 2013.

Ostatné projekty

Ide o stavby, ktoré nie sú zaradené v indikatívnom zásobníku projektov OPD pre plánovacie obdobie 2007 – 2013 a sú nevyhnutné pre splnenie záväzkov SR vyplývajúcich z prístupovej zmluvy, resp. medzinárodných dohovorov, legislatívy spoločenstva (interoperabilita)  a dlhodobej stratégie rozvoja železničných ciest.
Moderná a interoperabilná železničná sieť je nevyhnutným predpokladom pre poskytovanie kvalitných služieb, ako aj pre zvyšovanie konkurencieschopnosti osobnej a nákladnej železničnej dopravy.

19. Interoperabilita na IV. koridore („Koridor E“ )
Stavba predstavuje modernizáciu traťového a staničného zabezpečovacieho zariadenia vrátane implementácie systému ERTMS (ETCS a GSM-R) v celkovej dĺžke 236,2 km železničnej trate vrátane železničných staníc s celkovými investičnými nákladmi vo výške 150,56 mil. Eur. Príprava a realizácia stavby nie je krytá finančnými zdrojmi.

20. Implementácia systému ETCS  na V. koridore 
Stavba predstavuje implementáciu systému ETCS na traťových úsekoch, ktorých modernizácia bola financovaná z fondov EÚ v rokoch 2000 – 2009 (ISPA, KF PO 2004 – 2006) v celkovej dĺžke 92,8 km s celkovými investičnými nákladmi 9,35 mil. Eur zo ŠR. Uvedený úsek bol v roku 2009 uvedený do prevádzky. Na ďalších úsekoch je implementácia systému ETCS súčasťou projektov financovaných z OPD 2007 – 2013.

21. Implementácia systému GSM-R na trati Bratislava – Žilina (koridor č. V)
Stavba predstavuje implementáciu rádiového systému GSM-R v dĺžke 201,667 km s celkovými investičnými nákladmi vo výške 8,40 mil. Eur. Príprava a realizácia stavby nie je krytá finančnými zdrojmi.

22. Implementácia systému GSM-R na trati Žilina – Čadca št. hranica (koridor č. VI)
Stavba predstavuje implementáciu systému rádiového systému GSM-R v dĺžke 37,2 km s celkovými investičnými nákladmi vo výške 1,33 mil. Eur. Príprava a realizácia stavby nie je krytá finančnými zdrojmi. 

23. Interoperabilita na traťovom úseku Bratislava Petržalka – Bratislava východ
Stavba predstavuje modernizáciu zastaraného traťového a staničného zabezpečovacieho zariadenia spolu s odstránením technických obmedzení na trati v dĺžke 8,96 km s celkovými investičnými nákladmi vo výške 3,32 mil. Eur. Príprava PD je financovaná v rámci projektu „Prepojenie železničných koridorov na území Bratislavy“ z fondu TEN-T. Predpokladaný začiatok realizácie stavebných prác je jún 2011 a ukončenie prác je plánované do konca 2013.

24. Modernizácia trate Bratislava – Štúrovo - PD
Projekt predstavuje modernizáciu trate podľa dohovorov AGC/AGTC na rýchlosť 160 km/hod. Z dôvodu nedostatku finančných zdrojov sa projektová príprava nezačala. 

25. Modernizácia trate Krásno nad Kysucou – Čadca št. hranica
Projekt predstavuje modernizáciu 17,1 km železničnej trate mimo železničných staníc vrátane implementácie systému ETCS. V roku 2009 získala SR grant z fondu TEN-T vo výške      480,0 tis. Eur pre financovanie projektovej prípravy po stupeň DÚR. Vyššie stupne PD budú financované z OPD 2007 – 2013 a ŠR a dokumentácia bude ukončená v novembri 2012.

26. Teleinformačná sieť ŽSR, II. a III. etapa
II. etapa výstavby teleinformačnej siete ŽSR bola na úseku Bratislava - Žilina - Poprad - Košice čiastočne realizovaná v rokoch 2008 a 2009 v rámci modernizácie železničnej trate (optokabelizácia). Z dôvodu nedostatku finančných zdrojov sa realizácia ďalších úsekov II. a III. etapy nezačala.

27. Elektrifikácia trate Nitra - Leopoldov
Projekt predstavuje elektrifikáciu 22 km jednokoľajnej trate Leopoldov – Nitra, ktorého cieľom je zrýchlenie a skvalitnenie spojenia Nitry a susediacich regiónov. Z dôvodu nedostatku finančných zdrojov sa projektová príprava nezačala.

28. Elektrifikácia trate Zvolen - Fiľakovo
Projekt predstavuje elektrifikáciu 66 km trate vrátane modernizácie traťového a staničného zabezpečovacieho zariadenia. V roku 2006 bola ukončená dokumentácia pre vydanie územného rozhodnutia. Z dôvodu nedostatku finančných zdrojov bola v roku 2007 projektová príprava pozastavená.

29. Modernizácia trate Košice - Čierna nad Tisou
Projekt predstavuje modernizáciu trate podľa dohovorov AGC/AGTC na rýchlosť 160 km/hod. Z dôvodu nedostatku finančných zdrojov sa projektová príprava nezačala. 

30. Modernizácia trate Žilina – Liptovský Mikuláš
Projekt predstavuje modernizáciu trate podľa dohovorov AGC/AGTC na rýchlosť 160 km/hod. Z dôvodu nedostatku finančných zdrojov sa projektová príprava nezačala. 

Financovanie projektov

Celkový prehľad čerpania finančných prostriedkov z fondov EÚ v rokoch 2007 – 2015 je uvedený v prílohe č. 2.
V r. 2009 bola medzi MDPT SR a ŽSR uzatvorená zmluva č. 53/190/2009 zo dňa 26.03.2009 vrátane dodatkov č. 1 a 2  o poskytnutí kapitálových transferov z rozpočtovej kapitoly MDPT SR na základe schváleného zákona NR SR č. 596/2008 o štátnom rozpočte na rok 2009. Medzi MDPT SR a ŽSR bola taktiež uzatvorená zmluva č. 54/190/2009 zo dňa 26.03.2009 vrátane dodatkov č. 1, 2 a 3 o poskytnutí kapitálových transferov z rozpočtovej kapitoly MDPT SR na základe schváleného zákona NR SR č. 596/2008 o štátnom rozpočte na rok 2009 a zákona č. 319/2002 o obrane Slovenskej republiky. Finančné prostriedky boli použité na rozvoj a modernizáciu železničnej siete, ktoré v rozhodujúcej miere súvisia s prípravou a realizáciou stavieb financovaných z prostriedkov EÚ. Skutočné čerpanie podľa tejto zmluvy k 31.12.2009 predstavovalo sumu 46 154 524,53 Eur (bez finančných prostriedkov vyčlenených na spolufinancovanie TEN-T viď. príloha č. 3).

Záver

	V roku 2009 bolo preinvestovaných na rekonštrukciu, modernizáciu, prípravu a výstavbu železničnej siete spolu 156 098 974,20 Eur (fondy EÚ, spolufinancovanie, kapitálové transfery ŠR, komerčné úvery a vlastné zdroje ŽSR - viď. príloha č. 4). V súlade s vládou schválenou stratégiou v roku 2007 boli v roku 2009 odovzdané do užívania zmodernizované železničné trate, ktoré sú súčasťou transeurópskej dopravnej siete (TEN-T). Prioritou bola modernizácia koridorových tratí, železničných staníc, zastávok vrátane zabezpečenia prístupu osôb s obmedzenou mobilitou a orientáciou k službám železničnej dopravy a príprava projektovej dokumentácie pre nasledujúce programové obdobie.

Najvyššou prioritou SR je modernizovať trate zaradené do paneurópskych koridorov  č. IV, V a VI, ktoré tvoria základ transeurópskej dopravnej siete TEN-T na území SR. Modernizácia koridorov v súlade s dohovormi AGC a AGTC podľa parametrov definovaných technickými špecifikáciami pre interoperabilitu (Smernica 2008/57/ES o interoperabilite systému železníc spoločenstva) vychádza z potreby ponúknuť výkonnú železničnú infraštruktúru pre medzinárodnú a vnútroštátnu osobnú, nákladnú a intermodálnu dopravu v smere sever – juh a východ - západ. ŽSR, ako infraštruktúrny manažér, musia svojim zákazníkom ponúknuť železničnú dopravnú cestu sieť, ktorá spĺňa všetky technické                 a kvalitatívne požiadavky európskej legislatívy a noriem (interoperabilná sieť). Ďalšie zaostávanie SR v modernizácii železničnej infraštruktúry za susednými štátmi by mohlo spôsobiť odklonenie prepravovaných prúdov zo SR na siete susedných štátov a tým zhoršenie ekonomického postavenia ŽSR a aj železničných spoločností pôsobiacich na dopravnom trhu.

Program modernizácie a rozvoja železničnej infraštruktúry na roky 2007 – 2010 je v základných ukazovateľoch priebežne plnený. Oproti pôvodnému časovému plánu boli posunuté len tie projekty, pre ktoré sa nepodarilo zabezpečiť primerané financovanie. Za súčasných podmienok na finančnom trhu a reálnych možnostiach zabezpečiť financovanie projektov zo ŠR bolo ako optimálne riešenie zvolené pozastavenie niektorých menej dôležitých aktivít a nezvyšovanie schodku verejných financií. Do budúcna je však nevyhnutné definovať zdroje štátu potrebné na financovanie neoprávnených výdavkov k projektom financovaných z fondov EÚ (majetkoprávne vysporiadanie, projekty generujúce príjmy, výpravné budovy železničných staníc a pod.). V prípade, že nebude zabezpečený potrebný objem verejných zdrojov tak, ako to bolo v rokoch 2005 a 2010, nebude možné zabezpečiť prípravu stavieb, následne ich realizáciu a čerpanie prostriedkov EÚ.

Zoznam skratiek

AGC	Európska dohoda o najdôležitejších trasách medzinárodnej železničnej dopravy
(European Agreement on Main International Railway Lines )	
AGTC	Európska dohoda o najdôležitejších trasách medzinárodnej kombinovanej dopravy a príslušných objektoch
(European Agreement on Important International Combined Transport Lines and Related Installations)	
DÚR	Dokumentácia pre vydanie územného rozhodnutia	
DSP	Dokumentácia pre vydanie stavebného povolenia	
DVZ	Dokumentácia pre výber zhotoviteľa	
DRS	Dokumentácia pre realizáciu stavby	
EIA	Posudzovanie vplyvov na životné prostredie	
ERTMS	Európsky systém riadenia železničnej dopravy 
(European Railway Traffic Management System )	
EK	Európska komisia	
ES	elektronické stavadlo	
ETCS	Európsky vlakový zabezpečovač (European Train Control System)	
GSM-R	GSM pre železničné aplikácie (Global System for Mobile Communication for Railway)	
IČ	inžinierska činnosť	
IDS	integrovaný dopravný systém	
IIDS	Infraštruktúra integrovaných dopravných systémov	
MRŠ	Milana Rastislava Štefánika	
NSRR	Národný strategický referenčný rámec	
OPD	Operačný program doprava	
OPZI	Operačný program základná infraštruktúra	
RO	riadiaci orgán	
ŠR	štátny rozpočet	
TD	technická dokumentácia	
TEN-T	Transeurópske dopravné siete (Trans European Network for Transport)	
TEŠ	technicko - ekonomická štúdia	
TID	terminál integrovanej dopravy	
TKD	terminál kombinovanej dopravy	
TSI	technické špecifikácie interoperability	
TIP	terminál intermodálnej prepravy	
ŽoNFP	žiadosť o nenávratný finančný príspevok	
ZoPNFP	zmluva o poskytnutí nenávratného finančného príspevku	
žst.	železničná stanica